Debora kɛ Yael—Yei Ekãalɔi Ni Awie Amɛhe Yɛ Biblia Lɛ Mli | Biblia Mli Sane\nYei Ekãalɔi Enyɔ\nKƐJI akɛ Israelbii lɛ bote haomɔ mli lɛ, amɛtsɛɔ Yehowa. Yehowa haa amɛ hetoo ni ehaa amɛ hiɛnyiɛlɔi ni yɔɔ ekãa. Biblia lɛ tsɛɔ nɛkɛ hiɛnyiɛlɔi nɛɛ akɛ kojolɔi. Yoshua ji klɛŋklɛŋ kojolɔ, ni kojolɔi ni nyiɛ esɛɛ kɛba lɛ ekomɛi agbɛi ji Otniel, Ehud kɛ Shamgar. Shi mɛi ni ye amɛbua Israel lɛ ateŋ mɛi enyɔ lɛ yei ni, ni atsɛɔ amɛ Debora kɛ Yael.\nDebora lɛ, gbalɔyoo ji lɛ. Yehowa kɛ wɔsɛɛ be he sane haa lɛ, ni lɛ ekɛɔ maŋbii lɛ nɔ ni Yehowa kɛɔ lɛ. Kojolɔ hu ji Debora. Etaa tɛŋ ko shishi yɛ maŋ lɛ gɔŋ ko nɔ, ni gbɔmɛi lɛ baa eŋɔɔ ni amɛbataoɔ yelikɛbuamɔ kɛhaa amɛnaagbai lɛ.\nNakai beaŋ lɛ, Yabin ji Kanaanbii amaŋtsɛ. Eyɛ ta shwiilii 900. Esraafoi lɛ ahe wa waa, no hewɔ lɛ enɛ nyɛ Israelbii lɛ pii anɔ ni amɛtsɔmɔ nyɔji amɛha Yabin. Maŋtsɛ Yabin asraafoi atsɛ lɛ gbɛi ji Sisera.\nGbi ko lɛ Debora tsu ni ayatsɛ Kojolɔ Barak abaha lɛ, ni ekɛɛ lɛ akɛ: ‘Yehowa kɛɛ: “Halamɔ hii 10,000 ni onyiɛ amɛhiɛ kɛya Tabor Gɔŋ lɛ nɔ. Makpala Sisera kɛba oŋɔɔ yɛ jɛmɛ. Ni maha oye lɛ kɛ etai lɛ fɛɛ nɔ kunim.”’\nBarak kɛɛ Debora akɛ: ‘Maya kɛji akɛ bo hu obaafata mihe kɛya.’ Debora kɛ lɛ tee, shi ekɛɛ Barak akɛ: ‘Kɛ wɔye kunim lɛ, akɛ yijiemɔ lɛ haŋ bo, ejaakɛ Yehowa baajie Sisera awo yoo dɛŋ.’ Ni nɛkɛ ji bɔ ni eba lɛ.\nBarak kpeleke shi kɛjɛ Tabor Gɔŋ lɛ nɔ koni ekɛ Sisera asraafoi lɛ ayakpe. Amrɔ nɔŋŋ kɛkɛ ni Yehowa ha nu afua ko ba, ni henyɛlɔi lɛ asraafoi lɛ babaoo mii nu. Shi Sisera yi shi kɛjɛ eshwiili lɛ mli ni ejo foi.\nYɛ be fioo ko sɛɛ lɛ, Sisera ba Yael buu lɛ he. Yoo lɛ fɔ̃ lɛ nine kɛba mli, ni eha lɛ fufɔ. Enɛ ha wɔ bɔi lɛ yeli, ni etsɛɛɛ pɛ kɛkɛ ni ewɔ vii. Kɛkɛ ni Yael kɔ shiŋmlitso ni eka ewo nuu gbonyo nɛɛ yitsoŋ kɛmɔ shikpɔŋ. Yɛ sɛɛ mli beni Barak ba lɛ, eyatsɔɔ lɛ Sisera ni eka shi ni egbo! No hewɔ lɛ obaana akɛ nɔ ni Debora wie lɛ eba mli anɔkwale.\nYɛ naagbee lɛ, agbe Maŋtsɛ Yabin hu, ni Israelbii lɛ ná toiŋjɔlɛ ekoŋŋ yɛ be fioo ko mli.\nKojolɔi 2:14-22; 4:1-24; 5:1-31.\nKɛmaje Mɔ Ko Kɛmaje Mɔ Ko Yei Ekãalɔi Enyɔ\nmy sane 50